**בס"ד, גליון קסא, פרשת כי תשא, תשע"ו הרב יצחק בירך דסקל**

**בית הוראה "בינת המשפט" לעניני ממונות טל: 0527611435 פקס: 0722579363** [y.b.daskal@gmail.com](mailto:y.b.daskal@gmail.com)

גליון קסא

דין רבית מאוחרת

**ובו יבואר: א. האם מותר להוסיף בשעת פרעון יותר, לשם שכר מעות או בסתם. ב. האם מותר לתת מתנה לאחר הפרעון לשם שכר מעות, או בסתם. ג. אם מותר להבליע בשעת פרעון יותר מעות, שהמלוה לא ירגיש. ד. אם מסתפק כמה היתה ההלואה, האם מותר לתת יותר.**

### הנידון

"לויתי מחבר כסף, אני יודע שמצבו דחוק, ואני רוצה לפרוע יותר מההלואה על ידי שאני יבליע לו את הכסף, והוא לא יבחין שקיבל יותר, האם יש בזה חשש רבית. והאם מותר לתת מתנה למלוה לאחר שכבר פרעתי את החוב".

תשובה

אסור לתת מתנה בשעת פרעון ההלואה. אבל אפשר לתת מתנה לאחר פרעון ההלואה, בתנאי אלו: א. שלא יפרש שנותן לו עבור ההלואה. ב. שלא יתן בשביל ההלואה, אלא סתם בשביל מתנה בעלמא.

ביאור התשובה

### הסתירה בין סוגיות הש"ס בדין רבית מאוחרת

גרסינן בבבא מציעא (עג, ב) וז"ל: "רבינא הוה יהיב זוזי לבני אקרא דשנוותא ושפכי ליה טפי כופיתא. אתא לקמיה דרב אשי, אמר ליה: מי שרי - אמר ליה: אין, אחולי הוא דקא מחלי גבך". [פירושו על פי רש"י: אנשי אקרא דשנוותא היה להם כרם, והיו עושים יין בשעת הבציר. רבינא נתן להם מעות מראש, כדי שיתנו לו יין בשעת הבציר כשער היוצא אז. וכשבא לקבל מהם את היין בשעת הבציר, נתנו לו קצת יותר, ובא רבינא לרב אשי לשאול, האם מותר לו לקחת את התוספת מחשש רבית, ואמר לו רב אשי, שכיון שמוחלין לו מותר].

ומשמע לכאורה, שכיון שלא התחייבו לתת יותר, ומעצמם נותנים יותר, לכן אין בזה רבית. ויש לדקדק, מדוע באמת מותר, הא תניא בסוף איזהו נשך (עה, ב) "רבן גמליאל אומר: יש רבית מאוחרת. כיצד, לוה הימנו והחזיר לו את מעותיו, והוא משלח לו, ואומר: בשביל מעותיך שהיו בטילות אצלי - זו היא רבית מאוחרת" ע"כ, הנה מבואר, שאפילו שנותן לאחר ההלואה, וללא התחייבות הוי אבק רבית, ומדוע התיר רב אשי לרבינא לקבל תוספת, ועמדו רבותינו הראשונם על קושיא.

### שיטת רש"י שמותר לפרוע בסתם

ראש וראשון הוא רש"י, שמתרץ דיש הבדל בין אם מפרש שנותן התוספת עבור הלואת המעות, ובין אם נותן בסתם. דרבן גמליאל אוסר כיון שמפרש לו ואומר "בשביל מעותיך שהיו בטילות אצלי", ובני אקרא דשווניתא לא פירשו לו שנותנים בגלל מעותיו שהקדים להם לכן מותר. וז"ל קדשו (שם) "אחולי קמחלי גבך - הואיל ולא פסקת עמהם, ומדעתם נותנים לך, ואין מזכירים לומר בשכר מעותיך שהיו בטילות אצלנו - מתנה בעלמא היא" עכ"ל. כך פירש הרא"ש (בבבא מציעא, ה, סז) את שיטת רש"י, וכן פירשה המגיד משנה (מלוה ולוה ה, יא).

[ולהלן יבואר, דהטור הבין בשיטת רש"י, דהא דמתיר בפורע בשעת פרעון בסתם, אינו אלא מצד המלוה, דתולה, שמסתמא הלוה נותן לו מתנה בסתם ולא בגלל מעותיו שהיו בטלות אצלו, אבל הלוה שפורע לשם שכר מעות שהיו אצלו, אפילו בסתם אסור, ובוחן לבבות ה'. אבל המגיד משנה פירש, שהרמב"ם מחלק בין מכר למלוה, ועושה מחלוקת בין הרמב"ם לרש"י].

**העולה משיטת רש"י, דאם מוסיף בשעת הפרעון יותר ממה שלוה, אם מפרש שמוסיף מפני מעותיו שהיו אצלו הוי אבק רבית, ואם אינו מפרש שזה מפני מעותיו שהיו אצלו, אלא מוסיף בסתם, מותר. [ולפי ביאור הטור היינו דוקא למלוה, אבל הלוה אסור לעולם לתת שכר מעותיו, ובוחן לבבות ה']**

### שיטת הרא"ש והריטב"א וסיעתם

אבל הרמב"ן (בבא מציעא עג, ב) כתב, וז"ל "וקשה עלי הדבר, כיון שבשעת פרעון מוסיפין לו, רבית הוא, שלא הזכירו במשנתינו (ע"ה ב') בשכר מעותיך שהיו בטילות אצלי אלא ברבית מאוחרת לאחר פרעון, כדקתני 'והחזיר לו מעותיו', אבל הלוהו מנה, והחזיר לו מנה ופרס מדעתו, חס ושלום שיהיה מותר" עכ"ל הנה מקשה הרמב"ן, דמלשון רבן גמליאל מוכח שלא הוסיף בשעת פרעון ההלואה, דקתני "והחזיר לו את מעותיו, והוא משלח לו כו'" דהיינו שקודם החזיר לו מעותיו, ולאחר מכן שלח לו דורון, ובזה בלבד הוא אבק רבית, ואסור רק אם מפרש, ואם אינו מפרש ושולח מתנה לאחר שעת פרעון מותר, אבל אם בשעת פרעון מוסיף לו מתנה, הוא רבית [ויש להסתפק אם כונתו דהוי רבית דאורייתא או איסור רבית, והרא"ש להלן כתב שהוא אבק רבית]. וכאן הוסיפו לרבינא בשעת פרעון, וזה לעולם אסור אפילו שאינו מפרש. וכן כתב הרא"ש (שם) על שיטת רש"י כאן וז"ל "ולבי מהסס להתיר הדבר, דמלישנא דמתני' משמע, הא דלא אסור רבית מאוחרת אלא בדאמר ליה בשביל מעותיך שהיו בטילות אצלי, היינו היכא דשלח לו אחר שהחזיר לו מעותיו, אבל אם בשעת פרעון נותן לו יותר, מתחזי כרבית אפילו בסתם" עכ"ל.

וכדי ליישב מדוע התיר לו רב אשי, כתב הריטב"א וז"ל "אלא שבכאן היו חוששין, כי אולי מפני הקדמת המעות היו עושין כן ולא מפני עין יפה דמכר בעלמא, ואמר לו, דכיון דלא פסקת עמהן, וגם לא הזכירו שהוא בשביל הקדמת מעותיך, מתנה בעלמא הוא דיהבי לך, משום עין יפה דמוכרים, ולזה נראה שכיון רש"י ז"ל" עכ"ל הנה מבאר כך גם את שיטת רש"י.

**העולה מדבריהם, שבשעת פרעון אסור להוסיף אפילו לא מפרש, כיון שניכר שהוא משום רבית. ולאחר פרעון, אם מפרש, אסור משום אבק רבית, ואם אינו מפרש מותר.**

### ביאור שיטת הריטב"א

וז"ל הריטב"א (בחידושיו בבא מציעא עג, ב) שכתב על שיטת רש"י הנ"ל "ואין זה נכון, דהתם לא בעינן שיאמר לו בפירוש כן, דא"כ הוה ליה למיתני ואומר בשביל מעותיך, ומדקתני בשביל מעותיו, נראה כי בלבו הוא שאומר כן. ועוד, דהתם הוא לאחר שפרעו, והחזיר לו מעותיו, חוזר אח"כ ונותן לו, אבל כל שנותן לו תוספת בשעת פרעון, זו רבית גמורה היא, ואף על פי שלא התנה בתחלה, והרי זה כהלוהו ודר בחצרו שהוא אסור, אבל הנכון, הכא דהיינו טעמא דשרי מפני שדרך מוכרי פירות כו' [מובא לעיל]" עכ"ל

וכשתדקדק בדברי הריטב"א תראה שמחמיר בתרתי, דהיינו אפילו לאחר הפרעון אוסר להוסיף אפילו בסתם, שהרי הריטב"א גורס "מעותיו", ומפרש, שבלבו אומר כן. ועוד מפרש, שאיירי לאחר פרעון, נמצא לפי הריטב"א, אסור להוסיף בסתם אפילו שלא בשעת פרעון, ולא התירו להוסיף אלא בפוסק פירות דדך המוכרים להוסיף. עוד מבואר בדבריו, שבשעת פרעון, אפילו מוסיף בסתם הוי רבית קצוצה, שניכר שמחמת הפרען הוא מוסיף. ולא הוי אבק רבית, אלא היכא שמוסיף בסתם לאחר הפרעון. וכל זה במלוה, אבל במכר התירו בסתם אפילו להוסיף בשעת פרעון מהטעם הנ"ל.

### שתי דרכים בביאור שיטת הרמב"ם

ונראה דהיא שיטת הרמב"ם. דהנה ז"ל הרמב"ם בהלכות מלוה ולוה (פרק ה הלכה יא) "אסור להקדים הרבית או לאחר אותו, כיצד כו' לוה ממנו והחזיר לו מעותיו, והיה משלח לו סבלונות בשביל מעותיו שהיו בטילין אצלו זו, היא רבית מאוחרת ואם עבר ועושה כן הרי זה אבק רבית" עכ"ל. הנה מבואר בדבריו שאינו נותן סבלונות בשעה שפורע המלוה, אלא קודם החזיר לו מעותיו, [כלשון הברייתא], ולאחר מכן היה משלח לו סבלונות, ועל זה כתב שהוא אבק רבית, משמע שאם בשעה שפורע מוסיף לו, היא רבית קצוצה והיא כשיטת הריטב"א.

ועל תוספת במכר, כתב הרמב"ם בהלכות מלוה ולוה (פרק ח הלכה ט), וז"ל "הלוקח חטים ארבע סאין בסלע וכן השער, ונתן לו את המעות, וכשבא לגבות את החטים לאחר זמן הוסיף לו במדה ונתן לו יתר, הרי זה מותר, שהרי ברצונו הוסיף לו, ואילו רצה לא הוסיף שהרי לא היה שם תנאי" עכ"ל. הנה מפורש בדבריו, שבמכר התירו, והיינו מטעם הריטב"א.

ומכל מקום יש לפרש כוונת הרמב"ם בדרך אחרת, דאינו מחלק בין מכר והלואה, אלא כונת הרמב"ם היא לחלק בין אם מתכון עבור מעותיו או לא, דהיינו, אם מוסיף לו יותר, וכונתו לתת מתנה שנתן לו הלואה, זה אבק רבית, אבל אם לא זו הסיבה, מותר. ואם תאמר, מנין ידע המלוה, באמת משמע מדבריו שהאיסור הוא רק על הלוה, דהיינו במלוה מעות, כשפורע בשעת הפרעון יותר זה ודאי אסור, אבל כשאינו פורע בשעת פרעון יותר, או כשהוא במכר שאין זה רבית דאורייתא, אז הכל תלוי מה מחשבת הנותן, ורק הוא יודע מה מחשבתו, ואם מתכון לשכר על ההלואה, עובר הנותן באבק רבית, ואם אינו מתכון על שכר הלואה אינו עובר על אבק רבית, והמקבל לעולם אינו עובר כלום. וכך מוכח שהביא הטור בשיטת הרמב"ם כמבואר להלן.

**העולה מזה: שיטת הריטב"א והרמב"ם, שאם מוסיף בשעת פרעון אפילו בסתם הוי רבית קצוצה. ואם מוסיף לאחר שעת פרעון, ומפרש לו שמפני מעותיו, הוי אבק רבית, ואסור על המלוה ועל הלוה. אבל אם לא מפרש, המלוה מותר לקבל, והלוה עובר איסור רק אם כונתו בשביל מעותיו שהיו בטלות אצלו, אבל אם לא מתכון בשביל זה, מותר. ובמכר התירו להוסיף אף בשעת פרעון - אם מוסיף מדעתו, שלא מפני מעותיו שהיו בטלות אצלו.**

### ישוב נפלא על הסתירה בטור, בשיטת הרמב"ם

ועל פי המבואר נבוא ליישב הסתירה בדברי הטור. דהנה הטור סותר עצמו מיניה וביה בתוך כדי דיבור, בדין רבית מאוחרת. דז"ל (יורה דעה סימן קס)

וז"ל "ואפילו אם הלוה נותן לו יותר מדעתו בשעת הפרעון, שלא התנה עמו, ואינו אומר לו שנתנו לו בשביל רבית, אסור. אף על פי שרש"י מתיר בזה, וגם הרמב"ם כתב להיתירא, לא נהירא לאדוני אבי הרא"ש ז"ל כו'. ולא רבית שבשעת הלואה לבד אסורה, אלא אפילו רבית כו' מאוחרת נמי אסור כו', לאחר שהחזיר לו מעותיו היה משלח לו, ואמר בשביל מעותך שהיו בטלות אצלי. ויראה, שאינו אסור אלא במפרש שבשביל זה משלח לו, אבל בסתם מותר. והרמב"ם אסר אפילו בסתם" עכ"ל.

הנה הטור סותר עצמו מיניה וביה בשיטת הרמב"ם. דבתחלה כתב שיטת רש"י הנ"ל בסוגיא דבני אקרא דשנוותא, שאם פורע בשעת פרעון בסתם מותר, ועל זה כתב דגם הרמב"ם התיר. ואחרי כן כתב שרבית מאוחרת בסתם מותרת, והרמב"ם אסר אפילו בסתם שלא מפרש, והוא תימה.

ולאור המבואר לעיל דיש הבדל בין הלוה והמלוה לא קשה מידי. דבאמת אם אינו מפרש מידי מותר למלוה ליטול התוספת, דתולה המלוה שהלוה נותן לו מתנה שלא בגלל מעותיו שהיו בטלות אצלו, אלא סתם מוחל לו, והיא שיטת הרמב"ם בפרק ח הלכה ט, שכתב בדין הלוקח חטים כו' שמותר לתת תוספת, וסובר הטור שהרמב"ם לא מחלק בין מכר להלואה, ולכן כתב שהרא"ש אוסר, כמובא לעיל שהרא"ש סובר שבשעת פרעון אסור למלוה ליטול התוספת אפילו בסתם. ואף על פי שהרמב"ם מתיר למלוה ליטול התוספת, מכל מקום הלוה עובר איסור רבית אם כונתו לתת לו שכר עבור מעותיו שהיו בטלות, אצלו אפילו אם מוסיף לו בסתם, והיא שיטת הרמב"ם בפרק ה הלכה יא.

ולאחר שכתבתי זאת, ראיתי שזכיתי לכוון לדעתו הקדושה של הטורי זהב, שכתב על שו"ע (יורה דעה סימן קס, ג) וז"ל "ובשם הרמב"ם כתב הטור גם כאן דאסור אפילו בסתם, ולעיל כתב הטור בשמו דסבירא ליה כרש"י דמותר (אפי') (במפרש) [בסתם]. נראה לי דהכא קאי אזהרת האיסור על הלוה, שהוא יודע שהוא שולח בשביל ההלואה שילוה ממנו, ורחמנא בוחן לבבות, ובזה סבירא ליה לדעה ראשונה דאפילו הכי אין איסור אלא אם כן מפרש, והרמב"ם אוסר אפילו בסתם אם מכוין לכך, אבל לעיל קמ"ל, דכל שהלוה נותן סתם אמרינן בודאי לא בשביל הלואה הוא, דמסתמא אינו עושה איסור. ולפי מה שפרשתי דברי הטור דכאן בסימן זה סעיף י"ז שפיר טפי, דהא דהתיר הרמב"ם לעיל בנותן יותר היינו במכירה, ע"ש" עכ"ל.

הנה מבואר כל דברינו בטורי זהב, דהטור לא מחלק ברמב"ם בין מכר למתנה. ומכל מקום הטורי זהב סובר שאפשר לפרש את הרמב"ם כהדרך הראשונה שביארנו לעיל, שיש הבדל בין מכר להלואה. ושמחתי שזכיתי לכוון לזה.

ודע, שהמגיד משנה (המובא לעיל) שהבין בשיטת הרמב"ם שבשעת פרעון בסתם אסור לעולם, וכתב דרש"י מתיר, על כורחך פירש המגיד משנה דהרמב"ם מחלק בין מכר להלואה, וסובר דבהלואה לעולם אוסר, ואינו מחלק בין הלוה למלוה, והיינו כדרך הראשונה.

### סתירה בדברי המחבר

אבל עוד יש לדקדק דגרסינן בבבא מציעא (סג, ב) "ואמר רב נחמן: האי מאן דאוזיף פשיטי מחבריה ואשכח ביה טופיינא, אי בכדי שהדעת טועה - מיחייב לאהדוריה ליה, ואי לאו - מתנה בעלמא הוא דיהיב ליה" ע"כ [פירוש: מי שלוה מעות מחבירו ומצא יותר אם בכדי שהדעת טועה חייב להחזיר לו, ואם לא, מתנה נתן לו] ולא מפורש מה הדין אם המלוה מצא בשעת פרעון יותר. אבל הרמב"ם (מלוה ד, י) כתב, דאם מלוה שמצא יותר הוי מתנה, וכתב המגיד משנה (שם) דהרמב"ם גרס "האי מאן דיוזיף" כלומר הלוה. וכן פסק המחבר (חשן משפט רלב, ב) דמלוה המקבל פרעון יותר מההלואה שאינו בכדי שהדעת טועה תולה דמתנה הוא, ומותר. ולפי זה, דברי המחבר סותרים זה לזה, דביורה דעה (קס, ו) פסק כלשון הרמב"ם "לוה ממנו והחזיר לו מעותיו, והיה משגר לו דורון בשביל מעותיו שהיו בטלות אצלו, זו היא רבית מאוחרת ואם עבר ועשה כן, ה"ז אבק רבית" ע"כ מבואר שבשעת פרעון אסור לקבל תוספת אפילו בסתם, שהרי נקט לשון הרמב"ם "מעותיו" בלשון נסתר, ובחושן משפט (שם) פסק שמותר לקבל תוספת שלא בכדי שהדעת טועה. וכבר עמדו בקושיא זו רבותינו הפוסקים ביורה דעה (שם) הלה המה: הטורי זהב, הדרישה, הש"ך ועוד.

### כמה ישובים בשיטת המחבר

והנה לפי המבואר לעיל דיש לחלק בין המלוה ללוה לא קשה מידי, דביורה דעה (סימן ק"ס) הוא לשון הרמב"ם, שפירשנו על פי הטור, דאיירי שכונת הלוה לתת בשכר מעות המלוה שהיו אצלו, והאיסור הוא על הלוה, ובחושן משפט (סימן רלב) איירי מדין המלוה, אם מותר לו לקבל את המעות, ועל זה כתב המחבר דמותר.

והפרישה (יורה דעה, קס, ו) תירץ, דבחושן משפט (שם) איירי במכר, וביורה דעה (שם) בהלואה, ומובא שיטה זו ברמ"א ביורה דעה (קס, ד). עוד תירץ, דבחושן משפט איירי שאינו מזכיר שמוסיף, אלא מוסיף בשתיקה, וביורה דעה מוסיף ואומר שמוסיף אבל לא אומר מפני מה מוסיף, לכן אסור. וז"ל "וצריך לומר דשאני התם דאינו מזכיר לפניו שנותן לו יתרון, מה שאין כן כאן, דאומר תקבל ממני יתר על חובך, אלא שאינו מזכיר לפניו שבתורת רבית או מתנה נותנם לו, וסבירא ליה לרמב"ם דמותר, דאמרינן דבמתנה נותנם לו,כדאמרינן התם במצא מעות יתרים בכדי שאין הדעת טועה, והרא"ש ורבינו סבירא להו דשאני הכא כיון דמזכיר לו יתרון" עכ"ל.

והב"ח (יורה דעה שם) תירץ וז"ל "אלא נראה דאין היתר אלא כשנותן לו היתרון בדרך טעות, דאבלע ליה בחשבון, ולא אתא אח"כ ותבע מיניה להחזיר לו הטעות, התם הוא דאינו חייב להחזיר וסמיך אהבלעה, כמו שכתב הרא"ש להדיא וכדפרישית לשם בס"ד, אבל הכא מיירי דבשעת הפרעון לאחר שפרע לו ההלואה נתן לו עוד יתרון בסתם ולא בדרך טעות בהבלעה, אלא שניהם יודעים שנותן לו יתרון, הילכך טפי מסתברא דנותן לו בתורת רבית מבתורת מתנה, חדא, דאי במתנה הוה ליה לפרש דמתנה יהיב ליה, כדי שלא יהא חושש לאיסור רבית, ועוד דלמה לא נתן לו מתנה זו כבר או לאח"כ, הילכך מסתמא בתורת רבית הוסיף לו על הפרעון ואסור" עכ"ל.

ורצונו לומר, דבאמת מתנה שלא בתורת שכר על מעותיו מותר לתת, וריבית מאוחרת אסורה רק מחמת חשש שנותן שכר עבור מעותיו, לפיכך, באופן שניכר שנותן לשם מתנה, כגון שמבליע את התוספת, מוכח שנותן לשם מתנה, לכן מותר, ובהכי איירי בסימן רלב, אבל ביורה דעה איירי שאינו מבליע, אלא לאחר שפורע הההלואה אומר לו שמוסיף לו עוד תשלום על חובו, לכן יש לומר שמתכון לשם שכר הלואה, שאם היה מתכון לתת לו מתנה, היה מפרש לו, כיון שסתם תוספת לאחר הפרעון הוא עבור רבית לכן אסור.

והש"ך תירץ (יורה דעה קס, ד) וז"ל "אלא נראה לי, דודאי היכא דאיכא למתלי ברבית ובמתנה, אסור משום דמחזי כרבית, ובחושן משפט איירי בגוונא דלא מחזי כרבית, כגון שהיו המעות בידו דרך מכר, ומה שכתב הטור והמחבר שם, המקבל מעות מחברו בין שהם במכר בין בהלואה בין בפרעון כו', רצה לומר בהלואה שהלוה מצא יתרון, ופרעון, רצה לומר פרעון חוב של מכר, אי נמי מיירי בפרעון הלואה, ובגוונא דליכא למיחש לרבית, וכדלקמן סימן קס"ו וקס"ט וקע"ז ודוכתי טובי" עכ"ל.

תוכן דבריו, דבכל צד שיש ספק רבית או מתנה, אסור, מחמת שנראה כרבית, ובחושן משפט איירי בגוונא שלא מחזי כרבית, כגון שהיו המעות בידו דרך מכר, או באופנים שאין חשש אסור רבית.

**העולה מזה: הטעם שמותר לקבל תוספת בהבלעה כמה טעמים: א. כיון שתולים שכונת הלוה לשם מתנה, אבל ללוה אסור לתת לשלם תוספת שכר. ב. לפרישה ההיתר הוא רק במכר ולא בהלואה. ג. עוד תירץ הפרישה, שההיתר הוא כיון שאינו מזכיר שאוסיף, ומה שאסרו זה כשמזכיר. וכעין זה תירץ הב"ח והש"ך.**

### פסק דין המחבר בדין רבית מאוחרת

ולמעשה בדין תוספת לאחר ההלואה, כתב המחבר וז"ל (יורה דעהקס, ד) "אפילו אם הלוה נותן לו יותר, מדעתו, בשעת הפרעון, שלא התנה עמו, ואינו אומר שנותנו לו יותר בשביל רבית, אסור. (ומיהו אם לא היו המעות בידו דרך הלואה, רק דרך מכר, מותר בכה"ג). (ב"י בשם תלמידי רשב"א ובנימוקים בשם תוס')" עכ"ל. ובסעיף ו כתב וז"ל "אסור להקדים הרבית או לאחר אותו. כיצד, כו' לוה ממנו והחזיר לו מעותיו, והיה משגר לו דורון בשביל מעותיו שהיו בטלות אצלו, זו היא רבית מאוחרת ואם עבר ועשה כן, הרי זה אבק רבית" עכ"ל.

הנה בפורע בשעת פרעון, סתם המחבר בסעיף ד לאסור אפילו בסתם ואינו מפרש, ואינו נותן עבור שכר מעותיו, אבל בנותן מתנה לאחר שפרע פסק שמותר, אלא אם כן חושב הלוה שהמתנה היא בשכר המעות, והיינו שאינו אומר למלוה זאת, אלא שחושב בליבו, שהרי כתב לשון הרמב"ם בלשון נסתר "מעותיו".

**העולה מזה:כדי לצאת ידי כל השיטות, בשעה שפורע ההלואה, אסור לתת תוספת אפילו בהבלעה אפילו אינו מתכון לשם שכר המעות, משום דמחזי כרבית, אבל לאחר שכבר פרע המעות, מותר למלוה לקבל מתנה, דיש לתלות שנותן לו בתורת מתנה ולא שכר מעות, אבל על הלוה יש איסור לתת מתנה, אם מתכון לשם רבית, אבל אם מתכון לשם מתנה מותר לתת מתנה לאחר שכבר פרע החוב.**

❖❖❖❖

**ג' חלקים "בינת המשפט" - סימנים א-קנ, וספר המפתח**

**אפשר לקבל חינם את שלושת חלקי "בינת המשפט"הכוללים את סימנים א – קנ, בכל חלק חמישים סימנים. וכן ספר המפתח לכל חלקי בינת המשפט, במייל**[**y.b.daskal@gmail.com**](mailto:y.b.daskal@gmail.com)

**אפשרות להנצחה בגליונות ובספרים שיצאו לאור. וליעוץ בכל סכסוכי ממונות, ועריכת הסכמים.**